Vlak 4: Restaurante, gimnasiums mag oopmaakPres. Cyril Ramaphosa op 12 Junie 2021. (Foto: Jairus Mmutle/GCIS) Pres. Cyril Ramaphosa het Sondag aangekondig dat vlak 4 van die afsonderingsregulasies van krag bly. Restaurante en gimnasiums mag egter oopmaak, solank hulle aan streng gesondheidsmaatreëls voldoen en nie meer as 50% vol is nie. Veilings mag ook weer plaasvind. Skole sal wel nou op 26 Julie oopmaak, eerder as op 19 Julie, soos aanvanklik vasgestel. Die koop en verkoop van alkohol word ook steeds verbied. “Soos dinge nou staan, is die daaglikse getal infeksies steeds hoog en teken Suid-Afrika daagliks ongeveer 20 000 nuwe infeksies aan. Daar is tans meer as 200 000 aktiewe gevalle van Covid-19 in Suid-Afrika en baie van ons vriende, familie en kollegas sterf weens die siekte,” het die president Sondag in sy toespraak gesê. Hy het daarop gewys dat Gauteng steeds die meeste daaglikse infeksies toon, maar dat ander provinsies se getalle nou vinnig styg. “Daarmee in gedagte bly die vlak 4-inperking van krag vir minstens die volgende twee weke, met alle byeenkomste wat steeds verbied word en ŉ aandklokreël wat tussen 21:00 en 04:00 geld. Die koop en verkoop van drank word ook steeds verbied en skole sal nou eers op 26 Julie oopmaak.” Die president het wel enkele vergunnings gemaak: Die president het wel nie melding gemaak van reis tussen provinsies nie. Reis in en uit Gauteng vir ontspanningsdoeleindes is die afgelope paar weke verbied. “Ons weet dat die verbod op alkohol aanleiding gee tot minder hospitaalopnames. Die gebruik van alkohol gaan ook hand aan hand met groot byeenkomste. Weens die aansteeklikheid van die Delta-variant is dit nodig dat ons baie versigtiger moet wees,” het Ramaphosa gesê. Inentings Inentings in die provinsie duur voort, terwyl die Wes-Kaap hom staal vir ‘n styging in Covid-19-gevalle. (Foto: Alan Winde/Twitter) Meer as 4,2 miljoen Suid-Afrikaners het tot dusver die Covid-19-entstof ontvang. “Die koers waarteen Suid-Afrikaners ingeënt word, het die afgelope tyd meer as verdubbel en tans word gemiddeld 190 000 mense op ŉ weeksdag ingeënt,” het Ramaphosa gesê. Veel minder mense word egter steeds oor naweke ingeënt en Saterdag is slegs 16 000 mense teen Covid-19 ingeënt. Volgens Ramaphosa is planne egter gereed om meer mense ná ure in te ent. Mense tussen 35 en 40 jaar oud kan vanaf Donderdag vir die entstof registreer en Ramaphosa hoop dat die land vanaf 1 Augustus sy doelwit sal bereik om 300 000 mense per dag in te ent. “Een van die groot uitdagings wat ons egter ervaar, is die beskikbaarheid van entstowwe. Die Afrika-unie het egter onlangs ŉ ooreenkoms met die entstofvervaardiger Johnson & Johnson onderteken, wat sal verseker dat 17 miljard dosisse van dié entstof in Julie aan Afrika-lande beskikbaar gestel word. Suid-Afrika behoort dus binnekort genoeg entstowwe te hê om die meerderheid van Suid-Afrikaners in te ent.” Gewelddadige betogings in Gauteng en KwaZulu-Natal Ramaphosa het die geleentheid gebruik om gewelddadige betogings wat die naweek in KwaZulu-Natal en Gauteng geheers het, te veroordeel. “Die betogings het reeds die beskadiging van eiendom, versperring van nasionale paaie en, in sommige gevalle, verlies van lewens tot gevolg gehad,” het Ramaphosa gesê. “Alle Suid-Afrikaners het die reg op vreedsame protes. Ek weet daar is van julle wat seergemaak en kwaad voel, maar ons kan nie toelaat dat ander se regte in die proses geskend word nie. “Ons as nasie sal geen geweld en vandalisme duld nie en diegene wat hulle hieraan skuldig maak, sal in hegtenis geneem en vervolg word. Dit geld ook vir dié wat hulle skuldig maak aan die verbreking van afsonderingsregulasies.”